Haus Colnaghi

S Huus Colnaghi isch e dänggmolgschützts Woonhuus an dr Wänkestrooss 82 z Rieche. S Archidektebüro Artaria und Schmidt het s Colnaghi-Huus entworfe und 1927 as ersts Woonhuus mit Staalskelett in dr Schwiz baut. Es isch e tüpischs Bischbil für s Nöije Baue und alles, wo dere Archidektuurbeweegig wichdig gsi isch, isch in däm Bau realisiert worde: es si standartisierti Industriibrodukt, wo uf em Määrt gsi si, verwändet worde, und d Bauwiis isch modular. Farbe wärde iigsetzt zum gliichartigi Bauelimänt z bezäichne und eso uf die konstruktivi und rüümligi Struktur vom Bauwärk hiiwiise. D Deckene und d Bööde si us Bimsbetonblatte und iiri Gröössi het d Dimensioone vom Staalgrüst bestimmt. S Dach isch flach und mit Asfalt abdichdet. Industrielli Baumethode si denn no ganz nöi gsi und nid im Woonbau iigsetzt worde. Es isch e modärns Bauwärk entstande, wo frei vo «Modernisme» isch, und au hüte no mit sinere Schlichthäit modärn usgseet. S Huus Colnaghi stoot uf eme Grundstück wo liicht ufwärts goot. Es het e Durmartige Drakt, wo drei Stöck hooch isch und dört si d Stääge dinne, d Wirtschafts- und Nääberüüm. Im zwäistöckige Däil vornedraa befinde sich im Bardeer Woon- und Ässzimmer und im erste Stock e Korridor, wo Schloofzimmer uf en uusegönge. D Düüre und d Fänster gönge bis an d Decki uufe und d Fänster si so bräit wie d Rüüm sälber. S Huus Colnaghi isch vo 1991 bis 1993 umfassend renowiert worde. Kwelle Haus Colnaghi uf citymobile.ch, abgrüeft am 8. Juni 2014 Cultural connections uf architectsjournal.co.uk, abgrüeft am 8. Juni 2014 Mercedes Daguerre, Roman Hollenstein: Birkhäuser architectural guide Switzerland: 20th century, Birkhäuser Verlag, 1997, S. 126 Weblingg Felix Steininger: Haus Colnaghi. In: Gemeinde Lexikon Riehen